সিলভার লাইনিংস প্লেবুক

**সিলভার লাইনিংস প্লেবুক** ডেভিড ও. রাসেল রচিত ও পরিচালিত ২০১২ সালের মার্কিন প্রণয়ধর্মী হাস্যরসাত্মক-নাট্য চলচ্চিত্র। এটি ম্যাথু কুইকের ২০০৮ সালের উপন্যাস *[[দ্য সিলভার লাইনিংস প্লেবুক]]* অবলম্বনে নির্মিত। চলচ্চিত্রটিতে শ্রেষ্ঠাংশে অভিনয় করেছেন ব্র্যাডলি কুপার ও জেনিফার লরেন্স এবং পার্শ্ব চরিত্রে অভিনয় করেছেন রবার্ট ডি নিরো, জ্যাকি উইভার, ক্রিস টাকার, অনুপম খের ও জুলিয়া স্টাইলস।

কুপার বাইপোলার ব্যাধিতে আক্রান্ত প্যাট্রিজিও "প্যাট" সোলিটানো জুনিয়র চরিত্রে অভিনয় করেন, যিনি সবেমাত্র মানসিক হাসপাতাল থেকে ছাড়া পেয়েছেন এবং তার পিতামাতার (ডি নিরো ও উইভার) নিকট ফিরে আসেন। প্যাট তার থেকে আলাদা হয়ে যাওয়া স্ত্রীকে ফিরিয়ে আনতে দৃঢ়-সংকল্প হন। এসময়ে তিনি টিফানি ম্যাক্সওয়েল (লরেন্স) নামে এক তরুণী বিধবার সাথে পরিচিত হন, যিনি তার সাথে একটি নাচের প্রতিযোগিতায় অংশগ্রহণের বিনিময়ে তার স্ত্রীকে ফিরিয়ে এনে দেওয়ার প্রতিশ্রুতি দেন। নাচের তালিম নিতে নিতে তারা দুজন খুবই ঘনিষ্ঠ হয়ে পড়েন এবং প্যাট, তার পিতা ও টিফানি নিজেদের মধ্যে গড়ে ওঠা সম্পর্ক ও তাদের মধ্যকার ব্যক্তিগত বিষয়াদি নিয়ে সমঝোতার বিষয়টি ইতিবাচক রূপ নিতে শুরু করেন।

*সিলভার লাইনিংস প্লেবুক* চলচ্চিত্রটির উদ্বোধনী প্রদর্শনী হয় ২০১২ সালের ৮ সেপ্টেম্বর টরন্টো আন্তর্জাতিক চলচ্চিত্র উৎসবে এবং ২০১২ সালের ১৬ নভেম্বর মার্কিন যুক্তরাষ্ট্রে মুক্তি পায়। চলচ্চিত্রটি সমালোচকদের নিকট থেকে ভূয়সী প্রশংসা অর্জন করে এবং একাধিক পুরস্কার লাভ করে। এটি শ্রেষ্ঠ চলচ্চিত্র, শ্রেষ্ঠ পরিচালনা ও শ্রেষ্ঠ উপযোগকৃত চিত্রনাট্যসহ আটটি বিভাগে একাডেমি পুরস্কারের মনোনয়ন লাভ করে। এটি ১৯৮১ সালের *[[রেডস (চলচ্চিত্র)|রেডস]]* চলচ্চিত্রের পর অভিনয়ের চারটি বিভাগেই মনোনয়নপ্রাপ্ত চলচ্চিত্র এবং ২০০৪ সালের *[[মিলিয়ন ডলার বেবি]]* চলচ্চিত্রের পর প্রধান পাঁচটি বিভাগে মনোনয়নপ্রাপ্ত চলচ্চিত্র। জেনিফার লরেন্স এই চলচ্চিত্রে অভিনয়ের জন্য শ্রেষ্ঠ অভিনেত্রী বিভাগে একাডেমি পুরস্কার অর্জন করেন। চলচ্চিত্রটি চারটি বিভাগে গোল্ডেন গ্লোব পুরস্কারের মনোনয়ন লাভ করে, তন্মধ্যে লরেন্স সেরা সঙ্গীতধর্মী বা হাস্যরসাত্মক চলচ্চিত্র অভিনেত্রী বিভাগে পুরস্কৃত হন। এছাড়া এটি তিনটি বিভাগে বাফটা পুরস্কারের মনোনয়ন লাভ করে, তন্মধ্যে রাসেল শ্রেষ্ঠ উপযোগকৃত চিত্রনাট্য বিভাগে পুরস্কৃত হন। এছাড়া চলচ্চিত্রটি চারটি স্ক্রিন অ্যাক্টরস গিল্ড পুরস্কারের মনোনয়ন লাভ করে এবং পাঁচটি ইন্ডিপেন্ডেন্ট স্পিরিট পুরস্কারের মনোনয়ন থেকে শ্রেষ্ঠ চলচ্চিত্রসহ চারটি বিভাগে পুরস্কৃত হয়। চলচ্চিত্রটি বক্স অফিসেও সফলতা অর্জন করে, এবং বিশ্বব্যাপী $২৩৬ মিলিয়ন আয় করে, যা এর নির্মাণব্যয়ের ১১ গুণের অধিক।

## কাহিনি সংক্ষেপ
বাইপোলার ব্যাধিতে আক্রান্ত হওয়ার পর আটমাস মানসিক হাসপাতালে চিকিৎসা গ্রহণের পর প্যাট্রিজিও "প্যাট" সোলিটানো জুনিয়র (ব্র্যাডলি কুপার) তার পিতা প্যাট্রিজিও সিনিয়র (রবার্ট ডি নিরো) ও মাতা ডোলোরেসের (জ্যাকি উইভার) নিকট পেনসিলভেনিয়ার আপার ডার্বিতে তার শৈশবের বাড়িতে ফিরে আসেন। তার প্রধান উদ্দেশ্য তার প্রাক্তন স্ত্রী নিকিকে (ব্রিয়া বি) ফিরিয়ে আনা। প্যাট নিকিকে অন্য একজনের গোসলখানায় পাওয়ার পর তাকে মারধোরের কারণে নিকি তার কাছ থেকে চলে যায় এবং আদালত তাকে সংযত থাকার নির্দেশ দেয়। মানসিক হাসপাতালে থাকাকালীন ড্যানি ম্যাকড্যানিয়েলসের (ক্রিস টাকার) সাথে প্যাটের বন্ধুত্ব হয়। প্যাটের চিকিৎসক ড. প্যাটেল (অনুপম খের) তাকে ঔষধ খাওয়াতে তার সর্বোচ্চ চেষ্টা চালিয়ে যান যাতে তার সহিংস আচরণ হ্রাস পায় ও তিনি হাসপাতাল থেকে ছাড়া পান। কিন্তু প্যাট তাকে বলে যে তার জীবনের নতুন দৃষ্টিভঙ্গি রয়েছে, তিনি যে কোন মূল্যে ভালো কিছু বা 'সিলভার লাইনিং' দেখতে চায়। সিলভার লাইনিং হল খারাপ কোন কিছু যার ভালো দিক রয়েছে। প্যাট এই নতুন আশাবাদী দৃষ্টিভঙ্গির মন্ত্র হিসেবে লাতিন শব্দ "এক্সেলসিওর" ব্যবহার করেন, যার অর্থ "সর্বদা উচ্চতর"। ইতোমধ্যে, প্যাটের নতুন জীবনে বেশ কিছু উদ্বেগ দেখা যায়, যেমন আর্নেস্ট হেমিংওয়ের *[[আ ফেয়ারওয়েল টু আর্মস]]* উঠানে ছুড়ে ফেলে দেওয়া ও তার শয়নকক্ষের জানালা ভেঙ্গে ফেলার মত সহিংস প্রতিক্রিয়া।

প্যাট তার বন্ধু রনি (জন অর্টিজ) ও বন্ধুপত্নী ভেরোনিকার (জুলিয়া স্টাইলস) সাথে রাতের খাবারের নিমন্ত্রণে গিয়ে ভেরোনিকার বোন টিফানি ম্যাক্সওয়েলের (জেনিফার লরেন্স) সাথে পরিচিত হন। টিফানি সদ্য বিধবা তরুণী যার অজ্ঞাত ব্যাধি রয়েছে। তারা খাবার খাওয়ার ফাঁকে তাদের মানসিক অসুস্থতা নিয়ন্ত্রণের জন্য নেওয়া বিভিন্ন ঔষধ সম্পর্কে আলাপ করেন। টিফানি প্যাটকে আকস্মিক শারীরিক মিলনের প্রস্তাব দেন, কিন্তু প্যাট নিকিকে ফিরিয়ে আনার প্রতি সংকল্পবদ্ধ থাকেন। টিফানি প্যাটের সাথে ঘনিষ্ঠ হতে চান এবং আসন্ন একটি নৃত্য প্রতিযোগিতায় তার সঙ্গী হওয়ার বদলে নিকিকে একটি চিঠি পাঠানোতে সাহায্য করার প্রস্তাব দেন। প্যাট এতে সম্মত হন এবং পরের সপ্তাহ থেকে তারা কঠোর অনুশীলন শুরু করেন। ড্যানিও তাকে সাহায্য করতে আসে, কিন্তু সে সাহায্য করতে এলে প্যাট হিংসাপরায়ণ হন এবং টিফানির প্রতি দুর্বল হন। তবে তিনি তার আবেগকে দূরে রাখার চেষ্টা করেন। প্যাট মনে করেন এই প্রতিযোগিতার মাধ্যমে তিনি নিকিকে দেখাতে পারবেন যে তার মধ্যে পরিবর্তন এসেছে এবং তিনি আরও ভালো মানুষ হয়েছেন।

প্যাট্রিজিও সিনিয়র রেস্তোরাঁ খোলার ইচ্ছাপোষণ করেন এবং অবৈধ বুকমেকিং বা বাজি ধরায় ফিরে যান। ফিলাডেলফিয়া ইগলসের খেলায় তার সকল অর্থ বাজি ধরে তিনি প্যাটকে তার সৌভাগ্যের প্রতীক হিসেবে খেলা দেখতে আমন্ত্রণ জানান। প্যাট খেলা দেখার জন্য টিফানির কাছ থেকে ছুটি চান। টিফানি তাকে নিকির কাছ থেকে পাওয়া একটি উত্তর দিয়েছিল, তাই তিনি আন্দাজ করেন হয়ত তাদের মধ্যে বনিবনার সুযোগ রয়েছে। স্টেডিয়ামের যাওয়ার আগে কয়েকজন বর্ণবাদী ভক্ত ভারতীয় ভক্তদের একটি দলকে বিরক্ত করে, সেই দলে প্যাটের চিকিৎসক ড. প্যাটেলও ছিলেন। এতে প্যাট ও তার ভাই জেক (শিয়া হুইগহাম) দ্বন্দ্বে জড়িয়ে পড়েন। ইগলস খেলাটি হেরে যায় এবং প্যাট্রিজিও এতে ক্ষুব্ধ হন। টিফানি তাদের বাড়িতে আসেন এবং রাশিফল পড়ার মত করে বলেন তিনি ও প্যাট একত্রে থাকলে ফিলাডেলফিয়া দল ভালো করবে। এতে আশ্বস্ত হয়ে প্যাট্রিজিও তার জুয়াখেলার বন্ধু র‍্যান্ডির সাথে পারলে বা দ্বৈত বাজি ধরেন যদি ইগলস পরের খেলায় জিতে এবং টিফানি ও প্যাট তাদের নৃত্য প্রতিযোগিতায় ১০-এ ৫ স্কোর পায়, তবে তিনি প্রথম বাজিতে হেরে যাওয়া অর্থের দ্বিগুণ পাবেন। প্যাট এতে অনিচ্ছুক; কিন্তু টিফানি, ডোলোরেস, ও প্যাট্রিজিও মিলে তাকে মিথ্যা আশা দেন যে এই প্রতিযোগিতায় নিকি থাকবে। ফলে তার পিতামাতার প্যাটের সাথে টিফানির বন্ধুত্বকে গোপনভাবে সমর্থনের আভাস পাওয়া যায়। প্যাট দেখেন নিকির কাছ থেকে আসা চিঠিতেও রাশিফল পড়ার উল্লেখ রয়েছে এবং বুঝতে পারেন টিফানিই এটি লিখেছেন।

টিফানি, প্যাট এবং তার বন্ধুগণ ও পরিবার ইগলসের ফুটবল খেলার রাতে প্রতিযোগিতার মঞ্চে পৌঁছান। রনি ও ভেরোনিকার নিমন্ত্রণে নিকি প্রতিযোগিতা দেখতে আসেন। সত্যই দর্শক সারিতে নিকিকে দেখে টিফানি নিরাশ হন। টিফানি পানশালায় চলে যান এবং পান করতে শুরু করেন। প্যাট তাকে তাদের নাচের আগ মুহূর্তে খুঁজে পান এবং তাকে নাচের মঞ্চে নিয়ে আসেন। ইগলস ডালাস কাউবয়েজকে পরাজিত করেছে এবং তারা তাদের কাজ শুরু করেন। টিফানি ও প্যাট গড়ে ঠিক ৫.০ পয়েন্টই অর্জন করেন। বন্ধুগণ ও পরিবারের উল্লাস দেখে বাকিরা অবাক হন, প্যাট নিকির কাছে যান এবং তার কানে কানে কিছু বলেন। টিফানি এটা দেখে দৌড়ে চলে যান। অল্প সময়ের আলাপের পর প্যাট নিকিকে রেখে চলে যান এবং টিফানির পিছু নেন। তিনি টিফানির হাতে একটি চিঠি ধরিয়ে দেন এবং বলে তিনি জানতেন যে টিফানি নিকির চিঠি নিয়ে জালিয়াতি করেছে এবং স্বীকার করেন তিনি তাদের পরিচয়ের প্রথম থেকেই তাকে ভালোবাসতেন কিন্তু এটা বুঝতে তার বেশি সময় লেগে গেছে। তারা একে অপরকে চুম্বন করেন। প্যাট্রিজিও বাজিতে জেতা অর্থ দিয়ে একটি রেস্তোরাঁ চালু করেন, ড্যানি সোলিটানো পরিবারের সাথে আরও ঘনিষ্ঠ হন, এবং প্যাট ও টিফানির মধ্য সম্পর্ক গড়ে ওঠে, তবে এখনো তাদের বাগদান সম্পন্ন হয়নি।

## কুশীলব

## নির্মাণ
### উন্নয়ন
দ্য ওয়েনস্টেইন কোম্পানির নির্বাহী রেনে উইট হার্ভি ওয়েনস্টেইনকে *[[দ্য সিলভার লাইনিংস প্লেবুক]]* বইটি প্রকাশ হওয়ার পূর্বেই এই বইটি নিয়ে কাজ করতে রাজি করান। সিডনি পোলাক এরপর ডেভিড ও. রাসেলকে এই চলচ্চিত্রটি পরিচালনার জন্য প্রস্তুত করেন। পোলাক রাসেলকে বলেন গল্পের অস্বস্তিকর অনুভূতি, হাস্যরস ও প্রণয়ের জন্য এই চলচ্চিত্র উপযোগকরণটি চাতুর্যপূর্ণ হবে। রাসেল পাঁচ বছরে ২০ বারের অধিক পাণ্ডুলিপিটির পুনর্লিখন করেন। রাসেল এই গল্পের প্রতি আকৃষ্ট হন কারণ তিনি তার বাইপোলার ব্যাধি ও অত্যধিক-অমোঘ ব্যাধি আক্রান্ত সন্তানের প্রতি তার পারিবারিক সম্পর্ক ও সংযোগের বিষয়টি অনুধাবন করেন।

চলচ্চিত্রটির দৃশ্যধারণ করতে সময় লাগে ৩৩ দিন। নৃত্যের দৃশ্যগুলোর অন্ধকারাচ্ছন্ন ও আরও চরমমাত্রার সংস্করণ ধারণ করা হয়েছিল এবং রবার্ট ডি নিরোর চরিত্রের দৃশ্যগুলোর আরও রূঢ় ও স্নেহপ্রবণসহ একাধিক সংস্করণ ধারণ করা হয়েছিল। রাসেল চলচ্চিত্র সম্পাদক জে ক্যাসিডিকে নিয়ে তারা যেমন ভারসম্য চেয়েছিলেন সেভাবে কাজ করেন।

এই চলচ্চিত্রের দৃশ্যগুলো ধারণ করা হয় পেন্সিলভেনিয়া অঙ্গরাজ্যের ফিলাডেলফিয়ার বাইরের আপার ডার্বি, রিডলি পার্ক ও ল্যান্সডাউন এলাকায়। চলচ্চিত্রে উল্লেখ না করা হলেও শেষে রিডলি পার্কের নাম উল্লেখ করা হয় এবং একজন পুলিশ কর্মকর্তাকে "আরপিপিডি" লেখা উর্দি পরিহিত অবস্থায় দেখা যায়।

চলচ্চিত্রটি ২০০৮ এনএফএল ফুটবল মৌসুমের দ্বিতীয়ার্ধ্বে ধারণ করা হয়, যেখানে এনএফসি চ্যাম্পিয়নশিপ খেলায় ফিলাডেলফিয়া ইগলসকে এগিয়ে থাকতে দেখা যায়। কয়েকটি খেলার উল্লেখ করা হয়, যেমন সিয়াটল ও সান ফ্রান্সিস্কোর সাথে ইগলসের জয়, তাদের এনএফসি ইস্ট প্রতিদ্বন্দ্বী ওয়াশিংটন রেডস্কিন্স ও নিউ ইয়র্ক জায়ান্টসের সাথে তাদের পরাজয় (দ্বিতীয় খেলাটিতে প্যাট দ্বন্দ্বে জড়িয়ে পড়েছিল), এবং নিয়মিত মৌসুমের চূড়ান্ত খেলায় ডালাসের সাথে তাদের জয়।

### অভিনয়শিল্পী নির্বাচন
রাসেল শুরুতে ভিন্স ভন ও জোই দেশানেলকে নিয়ে এই চলচ্চিত্রটি নির্মাণ করতে চেয়েছিলেন, কিন্তু এর পরিবর্তে তিনি *[[দ্য ফাইটার]]* চলচ্চিত্রটি নির্মাণে ব্যস্ত হয়ে পড়েন। মার্ক ওয়ালবার্গ এই চলচ্চিত্রে চতুর্থবারের মত রাসেলের পরিচালনায় কাজের জন্য প্রস্তুত হন, কিন্তু সময়সূচি সংক্রান্ত জটিলতার কারণে নির্মাণকাজ পিছিয়ে গেলে কাজটি বাদ দেন।

রাসেল মূলত ব্র্যাডলি কুপারের *[[ওয়েডিং ক্র্যাশার্স]]* চলচ্চিত্র দেখে মুগ্ধ হয়ে তাকে নিয়ে *[[প্রাইড অ্যান্ড প্রেজুডিস অ্যান্ড জম্বিস]]* অবলম্বনে চলচ্চিত্র নির্মাণের পরিকল্পনা করেছিলেন। তিনি এই চলচ্চিত্রে কুপারের "ভালো মন্দ-ব্যক্তিত্বের ক্ষমতা" ও অপ্রত্যাশিত অভিনয়ের জন্য তাকে নির্বাচন উপযুক্ত বলে বিবেচনা করেন। কুপার রাসেলকে বলেন তিনি এই চরিত্রে অভিনয়ের জন্য আরও ভারিক্কী, রাগান্বিত ও ভীত ছিলেন এবং এই কাজের জন্যই এই অনুভূতিগুলো নিজের মধ্যে গড়েছেন। রাসেল কুপারের সেই গুণাবলি প্যাট সোলিটানো চরিত্রে ফুটিয়ে তুলতে উচ্ছ্বসিত ছিলেন।

অ্যান হ্যাথাওয়েকে টিফানি ম্যাক্সওয়েল চরিত্রের জন্য নির্বাচন করা হয়, কিন্তু *[[দ্য ডার্ক নাইট রাইজেস]]* চলচ্চিত্রের সাথে সময়সূচি সংক্রান্ত জটিলতা এবং রাসেলের সাথে তার সৃষ্টিশীলতার পার্থক্যের জন্য তাকে বাদ দেওয়া হয়। এই ভূমিকার জন্য বিবেচিত বাকি অভিনেত্রীরা হলেন এলিজাবেথ ব্যাঙ্কস, কিয়ার্স্টন ডান্‌স্ট, অ্যাঞ্জেলিনা জোলি, ব্লেক লাইভলি, রুনি মেয়ারা, র‍্যাচেল ম্যাকঅ্যাডামস, অ্যান্ড্রেয়া রাইজবরা ও অলিভিয়া ওয়াইল্ড।

শুরুতে রাসেল মনে করেছিলেন লরেন্সের বয়স এই চরিত্রের জন্য উপযুক্ত নয়। তিনি ভেবেছিলেন ৩৭ বছর বয়সী কুপারের বিপরীতে ২১ বছর বয়সী লরেন্স খুবই অল্প বয়সী, কিন্তু অডিশনে তার পারদর্শিতা দেখে তিনি তার সিদ্ধান্ত বদলান এবং স্বীকার করেন তার চোখে ও মুখমণ্ডলের অনুভূতি বয়সের ঊর্ধ্বে। টিফানি চরিত্রটি কয়েকবার পুনরাবৃত্তির মধ্যে দিয়ে যায় এবং শুরুতে এটি গথ ধারার করার পরিকল্পনা ছিল। লরেন্স তার চুলে কালো রং করেন এবং ভারী গথ রূপসজ্জা নিয়ে কয়েকটি পরীক্ষামূলক দৃশ্যধারণ করেন, কিন্তু ওয়েনস্টেইন এতে অনুমোদন দেননি। তার চরিত্রটির চূড়ান্ত রূপটি তালগোল পাকানো, অল্প গথ ধারা তথা কালো চুল ও ক্রস পরিহিত ছিল, তদুপরি আত্মবিশ্বাসী ছিল। এই চরিত্রের জন্য রাসেল লরেন্সকে ওজন বাড়াতে বলেন এবং নিম্ন স্বরে কথা বলতে বলেন।

*[[এন্টারটেইনমেন্ট উইকলি|এন্টারটেইনমেন্ট উইকলির]]* প্রতিবেদন অনুসারে, লরেন্স বলে টিফানি চরিত্রটিকে তিনি প্রথমে ধরতে পারেননি, যে কারণে তিনি এই চরিত্রের জন্য উচ্ছ্বসিত ছিলেন। তিনি বলেন, "সে এমন একটি চরিত্র যার এক ভাগও আমি বুঝতে পারিনি... সে অনেকটা এমন ছিল, 'আমি বিধ্বস্ত, আমি বাকিদের মত নই, আমার বিভিন্ন সমস্যা রয়েছে। আমি নিজেকে পছন্দ করি'।"

লরেন্স ও কুপারের নাচের পূর্ব অভিজ্ঞতা ছিল না। "সো ইউ থিঙ্ক ইউ ক্যান ড্যান্স" গানের জন্য নৃত্য পরিচালক ম্যান্ডি মুর এক মাসের কম সময়ে তাদের নাচের দৃশ্যগুলো শিখিয়ে দেন। মুর বলেন কুপারের মধ্যে "কিছুটা সহজাত নাচের প্রতিভা" রয়েছে। চরমসীমায় পৌঁছানো বলরুম নৃত্য সম্পর্কে লরেন্স বলেন, "কোন কিছুই তাৎক্ষণিকভাবে করা হয়নি, একেবারেই না। আমি খুবই বাজে নৃত্যশিল্পী, ফলে আমার পক্ষে এমন করা সম্ভব নয়। যখন এই দৃশ্যটি একত্রীত করা হয়, দৃশ্যটি যেমন অনুভূত হয়েছে, কেবল তেমন আনন্দদায়ক ছিল।"

## মুক্তি
২০১২ সালের ৮ই সেপ্টেম্বর টরন্টো আন্তর্জাতিক চলচ্চিত্র উৎসবে চলচ্চিত্রটির উদ্বোধনী প্রদর্শনী হয়, এবং সেখানে এটি পিপলস চয়েস অ্যাওয়ার্ডস অর্জন করে। এটি ২০১২ সালের ১৮ই অক্টোবর মুম্বই চলচ্চিত্র উৎসবে প্রদর্শিত হয়, এবং ২০১২ সালের ১৬ই নভেম্বর মার্কিন যুক্তরাষ্ট্রে সীমিত পরিসরে মুক্তির পর এই সপ্তাহের শেষদিকে বৃহৎ পরিসরে মুক্তি পায়।

দ্য ওয়েনস্টেইন কোম্পানি শুরুতে *সিলভার লাইনিংস প্লেবুক* চলচ্চিত্রটিকে বৃহৎ পরিসরে দেশব্যাপী প্রায় ২,০০০ প্রেক্ষাগৃহে মুক্তি দেওয়ার পরিকল্পনা করে। তারা চলচ্চিত্রটির ইতিবাচক পর্যালোচনার কারণে বেশ উৎসাহী ছিল এবং থ্যাংকসগিভিং উৎসবকে কেন্দ্র করে অধিক ব্যবসা করার আশা করেছিল। এর পরিবর্তে তারা ধীর কৌশল গ্রহণ করে অল্প প্রেক্ষাগৃহে মুক্তি দেয় এবং মুখে মুখে ছড়িয়ে পড়ার মধ্য দিয়ে ধীরে ধীরে প্রেক্ষাগৃহের সংখ্যা বাড়াতে থাকে। এই ধীরগতিতে মুক্তির মধ্য দিয়ে ২৫শে ডিসেম্বর নাগাদ চলচ্চিত্রটির প্রেক্ষাগৃহের সংখ্যা বৃদ্ধি পেয়ে দাঁড়ায় ৭০০।

### হোম মিডিয়া
*সিলভার লাইনিংস প্লেবুক* চলচ্চিত্রটি ২০১৩ সালের ১লা এপ্রিল যুক্তরাজ্যে এবং ২০১৩ সালের ৩০শে এপ্রিল মার্কিন যুক্তরাষ্ট্রে ডিভিডি ও ব্লু-রে আকারে মুক্তি দেওয়া হয়।

## মূল্যায়ন
### সমালোচকদের প্রতিক্রিয়া

*সিলভার লাইনিংস প্লেবুক* ২০১২ টরন্টো আন্তর্জাতিক চলচ্চিত্র উৎসবে প্রদর্শিত হয় এবং সমালোচকদের কাছে প্রশংসিত হয়। ৮.১৭/১০ গড় রেটিঙে ২৪৯টি পর্যালোচনার ভিত্তিতে রটেন টম্যাটোসে এই চলচ্চিত্রটির গ্রহণযোগ্যতার রেটিং ৯২%। ওয়েবসাইটির সমালোচনামূলক জরিপে বলা হচ্ছে, "*সিলভার লাইনিংস প্লেবুক* চাতুর্যময় বিষয়বস্তুর মধ্য দিয়ে প্রবাহিত হয়েছে, কিন্তু ডেভিড ও. রাসেলের সুচতুর পরিচালনা এবং প্রতিভাধর অভিনয়শিল্পীদের সূক্ষ্ম কাজ একে সত্যিকারের ভারসাম্য এনে দিয়েছে।" মেটাক্রিটিকে মূলধারার সমালোচকদের ১০০টি পর্যালোচনার ভিত্তিতে চলচ্চিত্রটির গড় স্কোর ৮১, যা নির্দেশ দেয় যে চলচ্চিত্রটি "সর্বজনীনভাবে সমাদৃত"।

[থাম্ব|160px|বাম|[জেনিফার লরেন্স' তার অভিনয়ের জন্য শ্রেষ্ঠ অভিনেত্রী বিভাগে একাডেমি পুরস্কার অর্জন করেন।]]
[থাম্ব|150px|ডান|[ব্র্যাডলি কুপার তার অভিনয়ের জন্য তার প্রথম শ্রেষ্ঠ অভিনেতা বিভাগে একাডেমি পুরস্কারের মনোনয়ন লাভ করেন।]]

কুপার ও লরেন্স তাদের কাজের জন্য প্রশংসিত হন। *দ্য প্লেলিস্ট*-এর কেভিন জ্যাগারনথ চলচ্চিত্রটিকে এর "বিপুল বিনোদন, দর্শকদের আনন্দ প্রদানে বিজয়ী" বলে প্রশংসা করেন এবং উল্লেখ করে যে দুই প্রধান অভিনয়শিল্পীর কাজ "সতর্কতার সাথে সম্পন্ন হয়েছে এবং সঠিকভাবে গড়ে ওঠেছে", যার জন্য তারা পুরস্কার পাওয়ার যোগ্য। *[[দ্য হলিউড রিপোর্টার]]*-এর ডেভিড রুনি বলেন "কুপার ও লরেন্সের মধ্যকার রসায়নের জন্য তাদের কাজ দেখতে পুলকিত করে" এবং তাদের কাজ বাকি অভিনয়শিল্পীদের ছোট চরিত্রেও ভালো কাজ করতে অনুপ্রাণিত করে। এছাড়া রুনি নৃত্য পরিচালনার "তেজদ্দীপ্তভাবে তালগোল পাকানো" ও "সন্ত্রস্ত শক্তি"র ব্যাপারে মন্তব্য করেন। *[[টাইম (পত্রিকা)|টাইম]]* ম্যাগাজিনের রিচার্ড করলিস প্রধান অভিনয়শিল্পীদের কাজের প্রশংসা করেন, বিশেষ করে লরেন্সের। তিনি বলেন পুরো চলচ্চিত্র দেখতে বসে থাকার প্রধান কারণই হল তার অভিনয় এবং তিনি তার পরিপক্কতার প্রশংসা করেন।

রাসেলের পরিচালনাও বিপুল প্রশংসিত হয়। *[[ভ্যারাইটি (পত্রিকা)|ভ্যারাইটির]]* জাস্টিন চ্যাং লিখেন, "হাস্যরসের ভিন্ন উৎস থেকে কেউ লজ্জিত হয়ে দূরে চলে যায়নি, ডেভিড ও. রাসেল মানসিক অসুস্থতা, বৈবাহিক ব্যর্থতা ও ফুটবলের সুস্থ্য করার ক্ষমতা দিয়ে এসব কিছুকে মোকাবেলা করে সূক্ষ্ম ও সন্তোষজনক ফলাফল বইয়ে এনেছেন।" *ইন্ডিওয়্যার*-এর এরিক কোন চলচ্চিত্রটিকে "এ-" গ্রেড প্রদান করেন, এবং কুপার ও লরেন্সের অভিনয় এবং রাসেলের পরিচালনার প্রশংসা করে বলেন, "রাসেল একক চিত্রনাট্যকার ও পরিচালক হয়েও অপ্রত্যাশিতরকম আকর্ষণীয় প্রণয়ধর্মী হাস্যরসাত্মকের জন্য ছোট কিন্তু বুদ্বুদপূর্ণ অভিনয়শিল্পী দলকে একত্রীত করেছেন, যা কোন কোন স্থানে নৈরাশ্যবাদ ও তিক্ততার মধ্যেও প্রায়ই উদ্দীপিত করে ইতিবাচক ফলাফল নিয়ে এসেছে।" *[[দ্য ওয়াশিংটন পোস্ট]]*-এর অ্যান হর্নাডে রাসেলের দক্ষতার উল্লেখ করে বলেন, "অন্য কোন হাতে ম্যাথু কুইকের উপন্যাসের উপযোগকরণ হয়ত গতানুগতিক প্রণয়ধর্মী হাস্যরসাত্মকের পণ্ড প্রচেষ্টা হত, সম্ভবত মুদ্রাদোষসুলভ ইন্ডি ছাঁচের মত আরও বাজেও হতে পারত।"

রজার ইবার্ট চলচ্চিত্রটিকে চার তারকার মধ্যে সাড়ে তিন তারকা প্রদান করেন এবং বলেন, "চলচ্চিত্রটি খুবই ভালো, এটি ভীষণ রকমের পুরনো ধ্রুপদী চলচ্চিত্রের মত হতে পারত" এবং চূড়ান্ত বাজিতে পিতা ও পুত্রকে গুরুত্ব প্রদানের জন্য রাসেলের চিত্রনাট্যকে "বিচক্ষণ" বলে উল্লেখ করেন। *[[লস অ্যাঞ্জেলেস টাইমস]]*-এর কেনেথ টুরান চলচ্চিত্রটিকে "পূর্ণাঙ্গভাবে সফল" এবং ক্রিস্ট টাকারের "অপ্রতিরোধ্য" পার্শ্ব অভিনয়সহ সকল অভিনয়শিল্পীদের অভিনয় "অসাধারণ" বলে অভিহিত করেন। *দ্য ফিলাডেলফিয়া ইনকোয়েরার*-এর স্টিভেন রে চলচ্চিত্রটিকে "এর উল্লসিত দক্ষ চিত্রনাট্য থেকে শুরু করে... প্রধান দুই অভিনয়শিল্পীর অপ্রত্যাশিত ও স্পর্শকাতর কাজের জন্য সবকিছুকে ছাপিয়ে যাওয়ার প্রচেষ্টা" বলে বর্ণনা করেন। *[[দ্য ডেনভার পোস্ট]]*-এর রিকার্ডো বাকা চলচ্চিত্রটি যেভাবে "ট্রেইলার থেকে শুরু করে পুরো চলচ্চিত্রে হাস্যরস, পরিশীলিত উদ্বেগ ও স্নেহপ্রবণ উত্থান-পতন ধরে রেখেছে" তার প্রশংসা করেছেন। *[[রোলিং স্টোন]]*-এর পিটার ট্র্যাভার্স এটিকে "এই বছরের অন্যতম সেরা চলচ্চিত্র" বলে উল্লেখ করেন।

*[[দ্য নিউ ইয়র্কার]]*-এর সমালোচক ডেভিড ডেনবি চলচ্চিত্রটির নেতিবাচক পর্যালোচনা প্রদান করে বলেন, "শুরু থেকে শেষ পর্যন্ত এতে ভুল হিসাব করা হয়েছে" এবং কুপারের চরিত্রটিকে "ক্লান্তিকর" বলে মনে করেন; এবং একই ম্যাগাজিনের রিচার্ড ব্রডি একে "সম্ভবত এই বছরের সবচেয়ে কৃত্রিম চলচ্চিত্র" বলে অভিহিত করে বলেন, "গল্পটি একেবারেই হাস্যকর।" ম্যাগাজিনটির নিয়মিত অনুশীলনের বাইরে গিয়ে ব্রডি পুনরায় চলচ্চিত্রটি নিয়ে আলোচনা করেন এবং একটি অতিরিক্ত পর্যালোচনা লিখেন। সেখানেও তিনি এতে "কোন চরিত্র নয়, বরং কয়েকটি সংযোগ রয়েছে, যেগুলোর একাধিক বিকল্প রয়েছে এবং সবকয়টি সঠিক পথে আসার জন্য অপেক্ষা করছে।" দুজন সমালোচকই লরেন্সের অস্কার জয়ী অভিনয়কে "অবিশ্বাসজনক" বলে মনে করেন। ডেনবি লিখেন, "যখন সে দুঃখ নিয়ে বলে সে 'তার অফিসের সকলের সাথে যৌনমিলনে লিপ্ত হয়েছে', তখন আমরা এক সেকেন্ডের জন্যও টিফানিকে বিশ্বাস করি না।" ব্রডি লরেন্স সম্পর্কে বলেন তিনি "আত্মনিষ্ঠ ও মার্জিত" যার এই চরিত্রের জন্য যেমন বন্যতা প্রয়োজন তা নেই এবং এই বন্যতার অভাব চলচ্চিত্রটির সফলতার একটি অন্যতম কারণ।

*[[দ্য ডেইলি টেলিগ্রাফ]]*-এর রবি কলিন লিখেন "এই গুরুতর বিশৃঙ্খলয় ক্লান্তিকর বিফলতা রয়েছে" এবং প্রধান চরিত্রগুলো অসংলগ্ন, তবে লরেন্সকে এই চলচ্চিত্রের "একমাত্র সিলভার লাইনিং" বলে উল্লেখ করেন। *দ্য গ্লোব অ্যান্ড মেইল*-এর প্রধান চলচ্চিত্র সমালোচক লিয়াম ল্যাসি চলচ্চিত্রটিকে চার তারকার মধ্যে তিন তারকা প্রদান করেন, তবে "আপনি যে কোন সানড্যান্স-ঘরানার চলচ্চিত্রে সহজেই *সিলভার লাইনিংস প্লেবুক*-এর আরও ভালো অভিনীত সংস্করণ দেখতে পারবেন।"

মার্কিন ফুটবল লিগ এনএফএল এই চলচ্চিত্রে জুয়াখেলা নিয়ে সমালোচনা করেন এবং থ্যাংকসগিভিং-এর সময়ে ব্র্যাডলি কুপার ও ক্রিস টাকারের একটি সাক্ষাৎকার প্রচার করা থেকে বিরত থাকে।

### বক্স অফিস
চলচ্চিত্রটি প্রথম সপ্তাহে *[[স্কাইফল]]* ও *[[লিংকন (২০১২-এর চলচ্চিত্র)|লিংকন]]* চলচ্চিত্রের সাথে তীব্র প্রতিযোগিতার করে ১৬টি প্রেক্ষাগৃহে থেকে $৪৪৫,০০৩ আয় করে। দ্বিতীয় সপ্তাহে ৩৬৭টি প্রেক্ষাগৃহে মুক্তি দেওয়ার পর $৪.৪ মিলিয়ন আয় করে এটি সেই বছরের নবম শীর্ষ আয়কারী চলচ্চিত্রের স্থান অধিকার করে। ৩০শে ডিসেম্বরের মধ্যে এটি ৭৪৫টি প্রেক্ষাগৃহে প্রদর্শিত হয় এবং $২৭.৩ মিলিয়ন আয় করে। ২০১৩ সালের ১৮ই জানুয়ারি এটি ২,৫২৩টি প্রেক্ষাগৃহে মুক্তি দেওয়ার পর $১২.৭ মিলিয়ন আয় করে এবং মোট আয় দাঁড়ায় $৫৬.৭ মিলিয়নে। পরের সপ্তাহে ২৫০০ এর অধিক প্রেক্ষাগৃহে প্রদর্শনীর পরও এর বিক্রি ১২.২% কমে যায়। গিতেশ পাণ্ড্য বলেন এটি $১০০ মিলিয়ন মাইলফলক স্পর্শ করে এবং সপ্তাহব্যাপী প্রদর্শিত হলে আরও অধিক আয় করতে পারবে।

রে সুবার্স অনুমান করেছিলেন যে চলচ্চিত্রটি $১০০ মিলিয়ন আয় করবে এবং প্রত্যাশা করেছিলেন চলচ্চিত্রটির শুরু ধীর গতিতে হলেও ডিসেম্বর জুড়ে চলতে থাকবে ও প্রচুর দর্শক টানবে, বিশেষত লরেন্সের *[[দ্য হাঙ্গার গেমস]]* ও কুপারের *[[দ্য হ্যাংওভার]]* ফ্র্যাঞ্চাইজির দর্শকদের টানবে। চলচ্চিত্রটি ২০১৩ সালের ১৯শে ফেব্রুয়ারি উত্তর আমেরিকাতে $১০০ মিলিয়নের মাইলফলক ছাড়ায়। ১১ই মে, ২০১৩ এর হিসাব অনুযায়ী চলচ্চিত্রটি এর নির্মাণব্যয়ের ১১ গুণের অধিক আয় করে স্লিপার বক্স অফিস হিট তকমা লাভ করে।

### পুরস্কার
চলচ্চিত্রটি আটটি বিভাগে একাডেমি পুরস্কারের মনোনয়ন লাভ করে, সেগুলো হল শ্রেষ্ঠ চলচ্চিত্র, শ্রেষ্ঠ পরিচালনা বিভাগে রাসেল, শ্রেষ্ঠ উপযোগকৃত চিত্রনাট্য, শ্রেষ্ঠ চলচ্চিত্র সম্পাদনা, শ্রেষ্ঠ অভিনেতা বিভাগে কুপার, শ্রেষ্ঠ পার্শ্ব অভিনেতা বিভাগে ডি নিরো, শ্রেষ্ঠ পার্শ্ব অভিনেত্রী বিভাগে উইভার। জেনিফার লরেন্স তার অভিনয়ের জন্য শ্রেষ্ঠ অভিনেত্রী বিভাগে পুরস্কৃত হন, এবং এর ফলে তিনি *[[চিলড্রেন অব আ লেসার গড (চলচ্চিত্র)|চিলড্রেন অব আ লেসার গড]]* চলচ্চিত্রের জন্য পুরস্কার বিজয়ী মার্লি ম্যাটলিনের পর দ্বিতীয় সর্বকনিষ্ঠ অভিনেত্রী হিসেবে এই বিভাগে পুরস্কার অর্জন করেন।

### শীর্ষ দশ তালিকা
* সিনেমাব্লেন্ড চলচ্চিত্রটিকে বর্ষসেরা ১০ তালিকায় ৮ম স্থান প্রদান করে।
* *[[দ্য গার্ডিয়ান]]*-এর সমালোচক ক্যাথরিন শোয়ার্ড চলচ্চিত্রটিকে বর্ষসেরা ১০ তালিকায় ৪র্থ স্থান প্রদান করে।

## সঙ্গীত
### সাউন্ডট্র্যাক

**সিলভার লাইনিংস প্লেবুক: মৌলিক চলচ্চিত্র সাউন্ডট্র্যাক** সনি মিউজিক এন্টারটেইনমেন্ট কর্তৃক ২০১২ সালের ১৬ নভেম্বর মার্কিন যুক্তরাষ্ট্রে ডিজিটাল ডাউনলোডের জন্য উন্মুক্ত করা হয়।

এই সাউন্ডট্র্যাকের প্রধান একক গান "সিলভার লাইনিং (ক্রেজি 'বাউট ইউ)" ইউকে সিঙ্গলসে #১০০ স্থান দখল করে। এই সাউন্ডট্র্যাকে স্টিভি ওয়ান্ডার, ডেভ ব্রুবেক কোয়ার্টেট, অল্ট-জে, ইগলস অব ডেথ মেটাল, জেসি জের গান রয়েছে এবং ড্যানি এলফম্যান কর্তৃক সুরারোপিত দুটি গান রয়েছে।

চলচ্চিত্রের শেষে নামের তালিকা দেখানোর শুরুতে বেজে ওঠা নিনা সিমোনের গাওয়া "ওয়াইল্ড ইজ দ্য উইন্ড" গানটি এবং নৃত্য প্রতিযোগিতায় প্যাট ও টিফানি যখন জানতে পারে তারা গড়ে ৫.০ পেয়েছে তখন বেজে ওঠা জনি ম্যাথিসের গাওয়া "মিস্টি" গানটি এই সাউন্ডট্র্যাকে যুক্ত করা হয়নি। এছাড়াও লেড জেপেলিনের "হোয়াট ইজ অ্যান্ড হোয়াট শুড নেভার বি", দ্য হোয়াইট স্ট্রাইপসের "হ্যালো অপারেটর", প্যাট ও টিফানির নাচের দৃশ্যের শুরুর স্টিভি ওয়ান্ডারের "ডোন্ট ইউ ওরি 'বাউট আ থিং", এবং দ্য হোয়াইট স্ট্রাইপসের "ফেল ইন লাভ উইথ আ গার্ল" গানগুলোও এই সাউন্ডট্র্যাকে যোগ করা হয়নি।

### সুর

চলচ্চিত্রের গানের অ্যালবামের সাথেই ড্যানি এলফম্যানের চলচ্চিত্রের সুর সনি মিউজিক এন্টারটেইনমেন্ট কর্তৃক ডিজিটাল ডাউনলোডের জন্য উন্মুক্ত করা হয়। "গুফ ট্র্যাক" চলচ্চিত্রে শোনা যায়নি।

## তথ্যসূত্র

## বহিঃসংযোগ
*
*
*
*
*
*
*
*
*
*
*
*
*
*
*

বিষয়শ্রেণী:২০১২-এর চলচ্চিত্র
বিষয়শ্রেণী:২০১২-এর নাট্য চলচ্চিত্র
বিষয়শ্রেণী:২০১২-এর প্রণয়ধর্মী হাস্যরসাত্মক নাট্য চলচ্চিত্র
বিষয়শ্রেণী:২০১২-এর হাস্যরসাত্মক চলচ্চিত্র
বিষয়শ্রেণী:মার্কিন চলচ্চিত্র
বিষয়শ্রেণী:মার্কিন প্রণয়ধর্মী হাস্যরসাত্মক নাট্য চলচ্চিত্র
বিষয়শ্রেণী:মার্কিন নৃত্য চলচ্চিত্র
বিষয়শ্রেণী:মার্কিন ফুটবল চলচ্চিত্র
বিষয়শ্রেণী:বলরুম নৃত্য চলচ্চিত্র
বিষয়শ্রেণী:জুয়াখেলা চলচ্চিত্র
বিষয়শ্রেণী:নৃত্য প্রতিযোগিতা সম্পর্কে চলচ্চিত্র
বিষয়শ্রেণী:বৈধব্য সম্পর্কে চলচ্চিত্র
বিষয়শ্রেণী:বিষাদগ্রস্থতা সম্পর্কে চলচ্চিত্র
বিষয়শ্রেণী:বাইপোলার ব্যাধি সম্পর্কে চলচ্চিত্র
বিষয়শ্রেণী:কর্মহীন পরিবার সম্পর্কে চলচ্চিত্র
বিষয়শ্রেণী:চলচ্চিত্রে ব্যভিচার
বিষয়শ্রেণী:মার্কিন উপন্যাস অবলম্বনে চলচ্চিত্র
বিষয়শ্রেণী:প্রণয়ধর্মী উপন্যাস অবলম্বনে চলচ্চিত্র
বিষয়শ্রেণী:২০০৮-এর পটভূমিতে চলচ্চিত্র
বিষয়শ্রেণী:মনোরোগ হাসপাতালের পটভূমিতে চলচ্চিত্র
বিষয়শ্রেণী:ফিলাডেলফিয়ার পটভূমিতে চলচ্চিত্র
বিষয়শ্রেণী:পেনসিলভেনিয়ায় ধারণকৃত চলচ্চিত্র
বিষয়শ্রেণী:ডেভিড ও. রাসেল পরিচালিত চলচ্চিত্র
বিষয়শ্রেণী:ড্যানি এলফম্যান সুরারোপিত চলচ্চিত্র
বিষয়শ্রেণী:শ্রেষ্ঠ চলচ্চিত্র বিভাগে ইন্ডিপেন্ডেন্ট স্পিরিট পুরস্কার বিজয়ী
বিষয়শ্রেণী:ফিলাডেলফিয়া ইগলস
বিষয়শ্রেণী:শ্রেষ্ঠ অভিনেত্রী বিভাগে একাডেমি পুরস্কার বিজয়ী‎ পরিবেশনা সহ চলচ্চিত্র
বিষয়শ্রেণী:বাফটা বিজয়ী (চলচ্চিত্র)
বিষয়শ্রেণী:শ্রেষ্ঠ অভিযোজিত চিত্রনাট্য বিভাগে বাফটা পুরস্কার বিজয়ী চলচ্চিত্র
বিষয়শ্রেণী:২০১০-এর দশকের ইংরেজি ভাষার চলচ্চিত্র
বিষয়শ্রেণী:২০১০-এর দশকের মার্কিন চলচ্চিত্র
বিষয়শ্রেণী:ইংরেজি ভাষার প্রণয়ধর্মী হাস্যরসাত্মক নাট্য চলচ্চিত্র